《和赵朝议追咏其亡友园亭三首 其三》
宋代·苏过

引退元非病，归田却患贫。躬耕聊自给，知命敢言屯。

好客还师郑，多金不羡秦。犹能化邻里，殆类葛天民。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。